Pressemeddelelse

27. oktober 2020

Tests af bloddonorer viser: 2 % har antistoffer

**Landets blodbanker tester igen bloddonorer for antistoffer mod COVID-19 for at få indblik i, hvor mange der har været smittet med coronavirus. Resultaterne viser, at 2 % har dannet antistoffer. Det ligger meget tæt på de resultater, der fremkom i april, da bloddonorerne første gang blev testet for antistoffer mod COVID-19.**

De danske blodbanker har i ugerne 41 og 42 testet godt 11.000 bloddonorer for antistoffer mod coronavirus (SARS-CoV2). Samlet set har 2,0% af bloddonorerne antistoffer medhøjest forekomst i Region Hovedstaden (3,5%) og lavest i Region Nordjylland (0,6%). Forekomsten af antistoffer er højest blandt yngre donorer og er lavest blandt de ældste donorer.

”Tallene er meget tæt på, hvad Statens Serum Institut fandt ved deres repræsentative undersøgelse af 6.330 danskere på 12 år eller ældre i uge 34 til 36. De to undersøgelser har brugt samme testmetode. De geografiske forskelle er slående set i lyset af at epidemien her i efteråret er blevet mere landsdækkende,” fortæller Henrik Ullum, der er overlæge og professor ved Blodbanken på Rigshospitalet.

Blodbankerne undersøgte også antistoffer blandt bloddonorer tilbage i april.

”De tal, vi finder nu, ligger overraskende tæt på dem, vi fandt i foråret set i lyset af den efterfølgende smitte,” siger Christian Erikstrup, overlæge og professor ved blodbanken, Aarhus Universitetshospital. Han uddyber:

”Vi bruger en anden og bedre test nu, men vi kan ikke udelukke, at nogle af dem, der i foråret havde lave antistofniveauer, i mellemtiden er gået hen og blevet negative. Under alle omstændigheder slår disse tal fast, at kun en meget lille del af befolkningen på nuværende tidspunkt har antistoffer. Derfor må de fleste af os fortsat antages at være i risiko for infektion og COVID-19”.

Testningen af bloddonorer er planlagt at fortsætte mindst 4 uger endnu.

”Vi informerer selvfølgelig de bloddonorer, der har antistoffer. Det er dog vigtigt at slå fast, at vi ikke ved, hvor beskyttende antistoffer er, og at man derfor uanset resultatet af antistoftesten skal følge myndighedernes retningslinjer,” siger Henrik Ullum.

Blodbankerne indmelder løbende resultaterne til Statens Serum Institut, der kan bruge disse til deres analyse af epidemien.

”Det her er endnu et eksempel på, hvordan bloddonorer bidrager til vores sundhedsvæsen,” afslutter Christian Erikstrup.

På [www.bloddonor.dk/coronavirus](http://www.bloddonor.dk/coronavirus) offentliggøres tal fra blodbankerne løbende.

**For yderligere information**

Henrik Ullum, professor og overlæge og ph.d

Klinisk Immunologisk Afdeling, Rigshospitalet

E-mail: Henrik.Ullum@regionh.dk

Telefon: +45 40 17 98 32

Christian Erikstrup, professor og overlæge og ph.d

Blodbank og Immunologi, Aarhus Universitetshospital

E-mail: christian.erikstrup@skejby.rm.dk

Telefon: +45 30 59 50 85

***Om Bloddonorerne i Danmark***

*Bloddonorerne i Danmark repræsenterer de danske bloddonorer nationalt og internationalt. Vi arbejder for at hverve og anerkende frivillige bloddonorer. Det er vores opgave at sikre den nødvendige blodforsyning på de danske hospitaler, så der aldrig kommer til at mangle blod til patientbehandling. For at sikre det er der behov for ca. 20.000 nye donorer hvert år. Der er ca. 180.000 bloddonorer i Danmark.*